## Plan intervencije u slučaju izvanrednog poremećaja opskrbe tržišta nafte i naftnih derivata

### NN 68/2008 (11.6.2008.), Plan intervencije u slučaju izvanrednog poremećaja opskrbe tržišta nafte i naftnih derivata

# VLADA REPUBLIKE HRVATSKE

**2241**

Na temelju članka 8. stavka 2. Zakona o tržištu nafte i naftnih derivata
(»Narodne novine«, broj 57/2006), Vlada Republike Hrvatske je na sjednici
održanoj 5. lipnja 2008. godine donijela

## PLAN INTERVENCIJE

### U SLUČAJU IZVANREDNOG POREMEĆAJA OPSKRBE TRŽIŠTA NAFTE I NAFTNIH DERIVATA

I.

Ovim Planom intervencije u slučaju izvanrednog poremećaja opskrbe tržišta nafte
i naftnih derivata (dalje u tekstu: Plan intervencije), utvrđuju se:
– postupci i kriteriji za utvrđivanje izvanrednog poremećaja opskrbe tržišta
nafte i naftnih derivata Republike Hrvatske i
– postupci za normalizaciju opskrbe tržišta nafte i naftnih derivata Republike
Hrvatske, u slučaju izvanrednog poremećaja opskrbe tržišta nafte i naftnih
derivata, koji uključuju mjere za smanjenje potrošnje naftnih derivata i uvjete
trošenja i obnavljanja obveznih zaliha nafte i naftnih derivata.
Ovaj Plan intervencije primjenjuje se u slučaju izvanrednog poremećaja opskrbe
tržišta nafte i naftnih derivata koji može biti izazvan poremećajem opskrbe
regionalnog tržišta nafte i naftnih derivata i/ili uvjetima na čiji se nastanak
nije moglo utjecati, a dogodili su se na teritoriju Republike Hrvatske i/ili
zemalja preko kojih se doprema nafta i naftni derivati za potrebe tržišta nafte
i naftnih derivata Republike Hrvatske.
Ovaj Plan intervencije ne primjenjuje se u slučajevima neposredne ugroženosti
neovisnosti i jedinstvenosti Republike Hrvatske, te velikih prirodnih nepogoda
na teritoriju Republike Hrvatske koji su regulirani Zakonom o strateškim robnim
rezervama (»Narodne novine«, broj 87/2002).

II.

Za provođenje ovoga Plana intervencije odgovorno je Stručno povjerenstvo za
praćenje redovite opskrbe tržišta nafte i naftnih derivata (dalje u tekstu:
Stručno povjerenstvo).
S ciljem provođenja ovoga Plana intervencije, kao i s ciljem sprječavanja
nastanka poremećaja opskrbe tržišta nafte i naftnih derivata, dobavljači nafte i
naftnih derivata, operateri logističkog sustava, potrošači i regulatori (dalje u
tekstu: sudionici na tržištu nafte i naftnih derivata) dužni su surađivati sa
Stručnim povjerenstvom iz stavka 1. ove točke.

III.

Tijekom normalne opskrbe tržišta nafte i naftnih derivata, energetski subjekti
su dužni prvog radnog dana u tjednu do 15.00 sati Hrvatskoj agenciji za obvezne
zalihe nafte i naftnih derivata (dalje u tekstu: HANDA) dostaviti podatke o
stanju zaliha nafte i naftnih derivata i obveznih zaliha nafte i naftnih
derivata.
U slučaju poremećaja opskrbe tržišta nafte i naftnih derivata, energetski
subjekti su dužni svakodnevno dostavljati HANDI podatke o stanju zaliha nafte i
naftnih derivata i obveznih zaliha nafte i naftnih derivata.
HANDA će iz dostavljenih podataka o stanju zaliha nafte i naftnih derivata i
obveznih zaliha nafte i naftnih derivata izraditi analizu trenutne
raspoloživosti nafte i naftnih derivata, te raspoložive zalihe nafte i naftnih
derivata preračunati u raspoložive dane potrošnje.
Sudionici na tržištu nafte i naftnih derivata su dužni HANDI redovito
dostavljati podatke o svim planiranim i neplaniranim događajima koji mogu
utjecati na opskrbu tržišta nafte i naftnih derivata.

IV.

U slučaju smanjenja pojedine vrste zaliha nafte i/ili naftnih derivata iz članka
12. stavka 1. Zakona o tržištu nafte i naftnih derivata (dalje u tekstu: Zakon)
na pet dana potrošnje iz prethodne godine, HANDA će najkasnije u roku od 24 sata
informirati Stručno povjerenstvo o mogućem poremećaju opskrbe tržišta nafte i
naftnih derivata.
Vlada Republike Hrvatske može na prijedlog Stručnog povjerenstva donijeti odluku
o mjerama za normalizaciju opskrbe tržišta nafte i naftnih derivata.
Odluka iz stavka 2. ove točke može sadržavati mjeru zabrane izvoza nafte i
naftnih derivata, mjeru stavljanja obveznih zaliha nafte i/ili pojedinog naftnog
derivata na tržište u količini dovoljnoj za 15-dnevnu potrošnju i mjeru nadzora
cijena.
U slučaju da Odluka iz stavka 2. ove točke sadrži mjeru stavljanja obveznih
zaliha nafte i/ili pojedinog naftnog derivata na tržište u količini dovoljnoj za
15-dnevnu potrošnju prvo se na tržište stavljaju obvezne zalihe nafte i naftnih
derivata koje čuvaju proizvođači i/ili uvoznici naftnih derivata.

V.

U slučaju smanjenja pojedine vrste zaliha nafte i/ili naftnih derivata iz članka
12. stavka 1. Zakona ispod pet dana potrošnje iz prethodne godine ili kada
obvezne zalihe nafte i naftnih derivata u vlasništvu HANDE padnu ispod 50%
količina za tekuću godinu, Vlada Republike Hrvatske može na prijedlog Stručnog
povjerenstva donijeti odluku o dodatnim mjerama za normalizaciju opskrbe tržišta
nafte i naftnih derivata.
Dodatne mjere iz stavka 1. ove točke mogu uključivati: ograničenje maksimalne
brzine vožnje javnim cestama, ograničenje vožnje motornim vozilima ili drugim
sredstvima prijevoza koja za pogon koriste naftne derivate, ograničenje plovidbe
brodova i zrakoplova koji za pogon koriste naftne derivate i ograničenje radnog
vremena benzinskim stanicama, te stavljanje na tržište dodatnih obveznih zaliha
nafte i/ili pojedinog naftnog derivata u količini dovoljnoj za 30-dnevnu
potrošnju.

VI.

U slučaju kada pojedine vrste zaliha nafte i/ili naftnih derivata iz članka 12.
stavka 1. Zakona narastu iznad pet dana potrošnje iz prethodne godine, Vlada
Republike Hrvatske može na prijedlog Stručnog povjerenstva donijeti odluku o
ukidanju mjera za normalizaciju opskrbe tržišta nafte i naftnih derivata.
Potrošene obvezne zalihe nafte i naftnih derivata obnovit će se u najkraćem
mogućem roku od dana stupanja na snagu odluke iz stavka 1. ove točke.

VII.

Ovaj Plan intervencije objavit će se u »Narodnim novinama«.

Klasa: 310-05/08-02/03
Urbroj: 5030105-08-1
Zagreb, 5. lipnja 2008.

Predsjednik
**dr. sc. Ivo Sanader**, v. r.

Ostalo, NN 68/2008-2241
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)